ཁྱོད་རང་ཚོ་མང་པོ་ཞིག་ངོས་ཀྱིས་ནང་ཆོས་ངོ་སྤྲོད་བྱས་པ་ཐོས་མྱོང་བ་ཆགས་ཡོད་པ་རེད།ཡིན་ནའང་།གསར་པ་མང་པོ་ཞིག་ཕལ་ཆེར་ཡོད་པ་རེད།དེར་བརྟེན།ངོས་ཀྱིས་ནམ་རྒྱུན་ནང་ཆོས་ངོ་སྤྲོད་བྱེད་པ་དང་།ནང་ཆོས་ངོ་འཕྲོད་ནས་ཤེས་ནས་དད་པ་ཐོབ་པ་ཞིག་བྱུང་བ་ཡིན་ན།དེ་ནས་གཞི་ནས་ཆོས་ཉམས་ལེན་བྱེད་སྟངས་སྐོར་ལ་བསམ་བློ་གཏོང་བ་བཅས་འདི་ལྟར་བཤད་བཞིན་ཡོད།དེ་རིང་འདིར་ཡང་ནང་ཆོས་ངོ་སྤྲོད་ཅིག་ཞུས་ན་བསམ་སོང་།སངས་རྒྱས་ཀྱི་གསུང་གི་ནང་དུ།སྡིག་པ་ཅི་ཡང་མི་བྱ་ཞིང༌།།དགེ་བ་ཕུན་སུམ་ཚོགས་པར་སྤྱད།།རང་གི་སེམས་ནི་ཡོངས་སུ་འདུལ།།འདི་ནི་སངས་རྒྱས་བསྟན་པ་ཡིན།།ཞེས་གསུངས་འདུགདེ་ལ་རྒྱ་ཆེ་ས་ནས་བསམ་བློ་བཏང་བ་ཡིན་ན་འཛམ་བུའི་གླིང་གི་ཆོས་ལུགས་གཙོ་ཆེ་བ་ཚང་མས་གཞན་ལ་གནོད་པ་མ་བྱེད་དང་།སེམས་པ་བཟང་པོ་བྱེད་དགོས་པ་རེད།སེམས་རྒྱུད་འདུལ་ཐབས་ཀྱི་བྱེད་སྟངས་ལ་འཇིག་རྟེན་བཀོད་པ་པོ་འདོད་མཁན་ཚོས་འཇིག་རྟེན་བཀོད་པ་པོ་ལ་གསོལ་བ་བཏབ་ནས་སེམས་རྒྱུད་འདུལ་བའི་ཐབས་ཤེས་བྱེད་ཀྱི་ཡོད་པ་རེད།དེའི་ཐོག་ནས་མི་འདྲ་བ་ཞིག་ཡོང་བཞིན་ཡོད་པ་རེད།དེ་མིན་གཞན་ལ་གནོད་པ་མ་བྱེད།ཀུན་ལ་ཕན་སེམས་བསྐྱེད་ནས་ག་ཚོད་ཐུབ་ཐུབ་ཀྱིས་ཕན་ཐོགས་བྱེད་དགོས་པ་རེད་ཟེར་བ་ཆོས་ལུགས་གཙོ་ཆེ་བ་ཚང་མ་གཅིག་མཚུངས་རེད་འདུག